Ehdotus EUROOPAN PARLAMENTIN JA NEUVOSTON ASETUS lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta

(komission esittämä)

PERUSTELUT

A. Tausta

1. Komissio antoi 10. lokakuuta 2001 tiedonannon Yhdysvalloissa suoritettujen terrori-iskujen seurauksista ilmailualalla [1].

[1] KOM(2001) 574 lopullinen, 10.10.2001.

2. Tässä tiedonannossa komissio katsoo lähtö- ja saapumisaikojen jakamista yhteisön lentoasemilla koskevista yhteisistä säännöistä 18. tammikuuta 1993 annetun neuvoston asetuksen (ETY) N:o 95/93 soveltamisen osalta, että Yhdysvaltain ilmatilan sulkeminen 11.-14. syyskuuta sekä tätä seuranneet muutokset liikenteessä (liikenteen keskeyttäminen, vuorojen vähentäminen) ovat poikkeuksellisia olosuhteita, joilla on kielteinen vaikutus lentoyhtiöiden Atlantin ylittävään reittiverkkoon sekä sen yhdysliikenteeseen yhteisön sisällä. Tämän perusteella komissio katsoo, että lentoliikenteen harjoittajien tulisi näissä olosuhteissa voida säilyttää aiemmin saavutettuihin oikeuksiin perustuvat lähtö- ja saapumisaikansa yhteisön lentoasemilla kesäkaudella 2002, koska poikkeukselliset olosuhteet ovat vaikuttaneet lähtö- ja saapumisaikojen käyttöön kuluvalla kesäkaudella. Koordinaattoreiden olisi siis tulkittava asetuksen säännöksiä siten, etteivät lentoyhtiöt ole vaarassa menettää terrori-iskujen seurauksena käyttämättä jääneitä lähtö- ja saapumisaikojaan pooliin kesäkaudella 2002 ("käytä tai menetä" -sääntö). Koordinaattorit voivat kuitenkin edelleen itsenäisesti soveltaa käyttövaatimuksiin liittyviä asetuksen säännöksiä.

3. Liikenneneuvosto pyysi 16. lokakuuta pitämässään kokouksessa komissiota esittämään kantansa ennen talvikauden alkua. Tästä syystä komissio pyysi ilmailualaa toimittamaan tiedot niiden liikenteen kehityksestä syyskuun 11. päivän tapahtumien jälkeen.

4. Kansainvälisellä tasolla Yhdysvaltain viranomaiset myönsivät 10. lokakuuta 2001 vapautuksen "käytä tai menetä" -sääntöä muistuttavasta lähtö- ja saapumisaikojen käyttövaatimuksesta kaikille lentoasemillaan toimiville lentoliikenteen harjoittajille talvikauden 2002 loppuun eli 6. huhtikuuta 2002 saakka (Euroopassa talvikausi päättyy 31. maaliskuuta 2002). Japanin viranomaiset myönsivät 11. lokakuuta 2001 samanlaisen vapautuksen vuoden 2001 marraskuun loppuun saakka; vapautusta voidaan jatkaa kuukausi kerrallaan aikataulukauden loppuun saakka.

5. Useiden lentoyhtiöiden (AEA, ERA ja IACA samoin kuin Northwest ja United Airlines) antamien tietojen mukaan kysynnän merkittävä lasku ja siitä aiheutuneet muutokset (liikenteen keskeyttäminen ja/tai vuorojen vähentäminen) koskivat lähinnä (Euroopasta) Yhdysvaltoihin ja Lähi-itään suuntautuvia reittejä sekä Euroopan sisäisiä reittejä; muilla alueilla vaikutus oli vähäisempi tai olematon. Lentoyhtiöiden toimittamat yksityiskohtaiset tiedot loka-, marras- ja joulukuun ennakkovarauksista sekä tietokonepohjaisista paikanvarausjärjestelmistä saadut tiedot osoittavat, että tilanne on vähitellen heikentynyt syyskuun 11. päivän jälkeen. Yhteenvetona näistä tiedoista käy ilmi, että liikenne Yhdysvaltoihin väheni 32 prosenttia lokakuun ensimmäisellä viikolla, loka- ja marraskuun lentoja koskevat Euroopan sisäiset ennakkovaraukset vähenivät lokakuun puoliväliin mennessä 16,5 prosenttia ja Lähi-idän ennakkovaraukset vähenivät marraskuun osalta 42 prosenttia.

6. On kuitenkin huomattava, etteivät lentoyhtiöt olleet yksimielisiä liikenteen kehittymisestä syyskuun 11. päivän jälkeen ja erityisesti näiden tapahtumien vaikutuksesta kysyntään. Muutamat lentoyhtiöt, kuten EasyJet, vaativat tiukkaa lähtö- ja saapumisaikojen käyttöä koskevan vaatimuksen soveltamista, joka avaisi mahdollisuuksia kilpailulle Euroopan ylikuormittuneilla lentoasemilla.

7. Kysynnän lasku on johtunut vain osittain New Yorkissa ja Washingtonissa 11. syyskuuta tehdyistä hyökkäyksistä. Poliittinen tilanne on sittemmin kiristynyt Afganistanin sotatoimien ja uusien terrori-iskujen uhan vuoksi. Näiden olosuhteiden takia talvikauden lentoliikenteen näkymät olivat hyvin lähellä tilannetta, joka vallitsi kesäkaudella syyskuun 11. päivän tapahtumien jälkeen.

8. Useimmat lentoyhtiöt eivät kuitenkaan voineet vähentää kapasiteettiaan laskevaa kysyntää vastaavasti, koska ne menettäisivät lähtö- ja saapumisaikansa "käytä tai menetä" -säännön perusteella, jonka mukaan lentoyhtiöiden on käytettävä vähintään 80 prosenttia aikataulukauden lähtö- ja saapumisajoistaan, jotta niille muodostuisi periytyvä oikeus näihin aikoihin. Koska ei siis ole tehty päätöstä, jolla suojattaisiin aiemmin saavutettuihin oikeuksiin perustuvien lähtö- ja saapumisaikojen asema, lentoyhtiöiden olisi pakko ylläpitää olemassa olevaa kapasiteettia, mikä heikentää voimakkaasti niiden taloudellista tilannetta (hintojen "laskukierre" ja korkeat käyttökustannukset). Tätä taustaa vasten komission yksiköt ilmoittivat kantansa 24. lokakuuta 2001 päivätyllä kirjeellä, jonka energian ja liikenteen pääosaston pääjohtaja lähetti Euroopan lentoasemien koordinaattoreiden liitolle (EU-ACA).

Kirjeessä komission yksiköt katsoivat, että äskettäisten tapahtumien (käynnissä oleva sotilasoperaatio Afganistanissa ja uusia terrori-iskuja koskevat uhkaukset) vaikutukset aiheuttavat voimakkaan laskusuuntauksen lentoyhtiöiden toiminnassa juuri alkamassa olevalla talvikaudella 2001-2002. Tässä tilanteessa voidaan myös olettaa, että lentoyhtiöt saattavat kyseisen aikataulukauden lopussa pyrkiä perustelemaan lähtö- ja saapumisaikojen mahdollista käyttämättä jättämistä kauden aikana asetuksen 10 artiklan säännösten perusteella. Tässä tapauksessa vaikuttaisi kohtuulliselta, jos koordinaattorit voisivat hyväksyä tällaiset perustelut, jotta käyttämättömien lähtö- ja saapumisaikojen asema aiemmin saavutettuihin oikeuksiin perustuvina lähtö- ja saapumisaikoina voidaan säilyttää. Komission yksiköt pyysivät koordinaattoreita myös kiinnittämään huomiota 8 artiklan 3 kohdan säännöksiin niukkojen voimavarojen optimaalisen käytön takaamiseksi.

B. Lähtö- ja saapumisaikojen jakamista koskevan asetuksen säännökset

9. Asetuksen perusajatuksena, joka on ilmaistu sen 10 artiklan 3 kohdassa, on lähtö- ja saapumisaikojen jakaminen ja käyttö yhden aikataulukauden aikana ("käytä tai menetä" -sääntö) ja erityisesti lähtö- ja saapumisaikojen tosiasiallinen käyttötilanne aikataulukauden lopussa. Erityisesti asetuksessa säädetään, että ainoastaan sellaisilla lentoliikenteen harjoittajilla, jotka voivat osoittaa koordinaattoria tyydyttävällä tavalla käyttäneensä koordinaattorin luvan mukaisia lähtö- ja saapumisaikoja vähintään 80 prosenttia siitä ajanjaksosta, joksi ne on jaettu, on oikeus samaan lähtö- ja saapumisaikojen sarjaan seuraavana vastaavana aikataulukautena. Lisäksi asetuksen 8 artiklan 1 kohdan a alakohta ja 10 artiklan 3 kohta on laadittu siten, että ne mahdollistavat käyttölaskelman tekemisen aikataulukauden lopussa sen jälkeen, kun lähtö- ja saapumisajat on käytetty, jotta voidaan osoittaa, että lentoliikenteen harjoittajalla on oikeus samoihin aikoihin seuraavana vastaavana aikataulukautena. Syyskuun 11. päivän terrori-iskut tapahtuivat vuoden 2001 kesäkauden aikana. Näin komissio saattoi jälkikäteen arvioida niiden vaikutukset lähtö- ja saapumisaikojen käyttöön kyseisenä kautena.

C. Asetuksen muutostarve

10. Asetuksessa säädetään kuitenkin, että koordinaattori on ainoa taho, joka vastaa lähtö- ja saapumisaikojen jakamisesta ja niiden käytön valvonnasta lentoasemilla (4 artiklan 5 ja 6 kohta). Asetuksessa asetetaan myös selkeä velvoite, jonka mukaan koordinaattorin on suoritettava tehtävänsä itsenäisesti ja toimittava puolueettomasti, avoimesti ja ketään syrjimättä (4 artiklan 2 ja 3 kohta). Näin ollen komissio tai jäsenvaltiot eivät voi antaa koordinaattoreille niiden riippumattomuutta rajoittavia sitovia ohjeita.

11. Asetus ei siis anna komissiolle tai jäsenvaltioille valtuuksia laatia sitovia säännöksiä siitä, minkälaisia olosuhteita olisi etukäteen sitovalla tavalla pidettävä poikkeuksellisina olosuhteina. Asetuksen 10 artiklan 5 kohdassa annetaan ohjeellinen luettelo seikoista, joilla lähtö- ja saapumisaikojen käyttämättä jättäminen voidaan perustella aikataulukauden lopussa. Asetuksen 8 artiklan 1 kohdan c alakohdassa säädetään edelleen, että koordinaattorin on mahdollisuuksien mukaan otettava huomioon koordinointikomitean suosittelemat ylimääräiset ohjeet, jos nämä ohjeet ovat yhteisön oikeudet mukaiset. Komission esittämä tulkinta nykyisestä kehityksestä ei siis luo koordinaattoreille mitään oikeudellisesti sitovaa velvoitetta seurata komission näkemyksiä.

12. Itse asiassa komission saamien tietojen mukaan kaikki koordinaattorit eivät noudattaneet talvikaudeksi 2001-2002 annettuja suosituksia. Etenkin Tanskan, Norjan ja Ruotsin koordinaattorit eivät halunneet noudattaa suosituksia, koska niiden mukaan oli vaikea erottaa syyskuun 11. päivän tapahtumien aiheuttamaa taantumaa ilmailuteollisuuden yleisestä taloudellisesta tilanteesta, lukuun ottamatta Yhdysvaltoihin suuntautuvia tai sieltä tulevia lentoja ja aikataulumuutoksia Lähi-idän liikenteessä. Espanjan koordinaattoria estettiin soveltamasta poikkeuksellisia olosuhteita koskevia säännöksiä kuninkaalliselle asetuksella, jossa Espanjan koordinaattori AENA velvoitetaan soveltamaan tiukasti "käytä tai menetä" -sääntöä.

13. Tämä osoittaa, kuinka epäyhtenäisesti tätä asetuksen säännöstä sovelletaan jäsenvaltioissa ja kuinka eri tavoin eri jäsenvaltiot tulkitsevat vallitsevaa kriisiä. Se osoittaa myös, että komission näkemyksiä seuraavat koordinaattorit voivat joutua oikeudelliseen vastuuseen, ellei poikkeuksellisten olosuhteiden tulkinnasta ole olemassa oikeudellista varmuutta. Komission on toimittava nopeasti, jotta tilanne voidaan korjata ja jotta voidaan luoda selkeällä ja yksiselitteisellä tavalla oikeudellinen varmuus "käytä tai menetä" -säännön tulkinnasta aikataulukaudella, johon kriisi vaikuttaa.

14. Tästä syystä ehdotetaan, että asetukseen lisätään uusi 10 a artikla, jonka mukaan koordinaattoreiden on hyväksyttävä se, että sekä kesäkauden 2001 että talvikauden 2001-2002 lähtö- ja saapumisajat katsotaan "perityiksi oikeuksiksi".

15. Tärkeä näkökohta tässä ehdotuksessa on ajoitus. Lähtö- ja saapumisajat jaetaan alustavasti IATAn aikataulukokouksessa, marraskuussa seuraavalle kesäkaudelle ja kesäkuussa seuraavalle talvikaudelle. Kesän 2002 lähtö- ja saapumisajat jaettiin siis IATAn aikataulukokouksessa marraskuussa 2001, ja talven 2001/2002 lähtö- ja saapumisajat jaettiin kesäkuussa 2001. Asetuksen 10 artiklan 4 kohdassa säädetään, että lentoliikenteen harjoittavat voivat palauttaa lähtö- ja saapumisaikoja aikapooliin tiettyihin päivämääriin mennessä sen vaikuttamatta niiden käytettävissä edelleen olevia lähtö- ja saapumisaikoja koskeviin käyttölaskelmiin. Kyseisten päivämäärien jälkeen lähtö- ja saapumisaikojen jako lyödään lukkoon. Kesän 2002 aikataulukaudelle, joka alkaa 1. huhtikuuta 2002, lähtö- ja saapumisajat vahvistetaan 31. tammikuuta 2002.

16. Jotta ei petettäisi lentoliikenteen harjoittajien oikeutettuja odotuksia kesäkauden 2002 lähtö- ja saapumisajoista ja sallittaisiin niiden palauttaa lähtö- ja saapumisaikoja määräaikaan mennessä täysin tietoisina voimassa olevista käyttöä koskevista vaatimuksista, Euroopan parlamentin ja neuvoston pitäisi antaa ehdotettu säädös 31. tammikuuta 2002 mennessä tai viimeistään 31. maaliskuuta 2002 mennessä, kun nykyinen kausi päättyy ja "perityt oikeudet" omaavat lähtö- ja saapumisajat on laskettava talvikaudelle 2002-2003.

Muuten on huomattava riski, että ne lentoliikenteen harjoittajat, joille on osoitettu lähtö- ja saapumisaikoja lentoasemilla, joilla koordinaattorit eivät ole hyväksyneet poikkeuksellisiin olosuhteisiin liittyviä perusteluja nykyiselle talvikaudelle 2001-2002, ryhtyvät oikeudellisiin toimiin. Sama koskee sellaisia lentoliikenteen harjoittajia, joille on jo osoitettu lähtö- ja saapumisaikoja (sekä sellaisia, joihin liittyy "perittyjä oikeuksia" että sellaisia, joihin niitä ei liity) kesäkaudelle 2002, joka vahvistetaan 31. tammikuuta.

17. Tämä asetuksen muuttamista koskeva ehdotus ei vaikuta 20. kesäkuuta 2001 annettuun komission ehdotukseen nykyisen asetuksen muuttamisesta [2]. Viimeksi mainittu ehdotus on laaja-alaisempi, ja siinä pyritään varmistamaan, että ruuhkaisten lentoasemien niukkaa lähtö- ja saapumisaikakapasiteettia hallitaan ja käytetään tehokkaasti, vaikka ehdotuksessa ei tehdäkään perustavia muutoksia nykyiseen lähtö- ja saapumisaikojen jakamisjärjestelmään, joka rakentuu aiemmin saavutettuihin oikeuksiin perustuvien eli "perittyjen" lähtö- ja saapumisaikojen varaan. Kyseessä on ensimmäinen askel lähtö- ja saapumisaikojen jakamista koskevien yhteisön sääntöjen kaksivaiheisessa muutosprosessissa, kun taas nyt käsillä oleva ehdotus on vastaus erityisolosuhteisiin, jotka aiheutuivat syyskuun 11. päivän tapahtumista seuranneesta ilmailualan kriisistä.

[2] KOM(2001) 335 lopullinen, 20.6.2001, 2001/0140 (COD).

2002/0013 (COD)

Ehdotus EUROOPAN PARLAMENTIN JA NEUVOSTON ASETUS lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,

ottavat huomioon komission ehdotuksen [3],

[3] EYVL C , , s. .

ottavat huomioon talous- ja sosiaalikomitean lausunnon [4],

[4] EYVL C , , s. .

ottavat huomioon alueiden komitean lausunnon [5],

[5] EYVL C , , s. .

noudattavat perustamissopimuksen 251 artiklassa säädettyä menettelyä [6],

[6] EYVL C , , s. .

sekä katsovat seuraavaa:

(1) Yhdysvalloissa 11. syyskuuta tehdyillä terrori-iskuilla ja näitä tapahtumia seuranneella poliittisella kehityksellä oli lentoliikenteen harjoittajien lentoliikennetoimintaan vakava vaikutus, joka johti kysynnän merkittävään laskuun jäljellä olevalla kesäkaudella 2001 sekä talvikaudella 2001-2002.

(2) Sen varmistamiseksi, ettei mainituille aikataulukausille jaettujen lähtö- ja saapumisaikojen käyttämättä jättäminen aiheuta tilannetta, jossa lentoliikenteen harjoittajat menettävät oikeutensa näihin lähtö- ja saapumisaikoihin, vaikuttaa tarpeelliselta säätää selkeästi ja yksiselitteisesti, että 11 päivänä syyskuuta 2001 tapahtuneet terroristihyökkäykset vaikuttivat haitallisesti mainittuihin aikataulukausiin.

(3) Lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annettu neuvoston asetus (ETY) N:o 95/93 olisi sen vuoksi muutettava,

OVAT ANTANEET TÄMÄN ASETUKSEN:

1 artikla

Lisätään neuvoston asetukseen (ETY) N:o 95/93 seuraava 10 a artikla:

"10 a artikla

Syyskuun 11 päivän 2001 tapahtumat

Syyskuun 11 päivänä 2001 tapahtuneet terroristihyökkäykset vaikuttivat vakavasti lentoliikennetoimintaan kesäkaudella 2001 ja talvikaudella 2001-2002. Sen vuoksi koordinaattoreiden on 10 artiklan 3 kohdan tarkoituksia varten hyväksyttävä se, että lentoliikenteen harjoittajilla on oikeus samaan lähtö- ja saapumisaikojen sarjaan kesäkaudella 2002 ja talvikaudella 2002-2003, johon niillä oli oikeus kesäkaudella 2001 ja talvikaudella 2001-2002."

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan [...] päivästä [...]kuuta [...].

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja